ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ - Τεχνική προσαρμογή για το 2005 των δημοσιονομικών προοπτικών σε συνάρτηση με την εξέλιξη του Ακαθάριστου Eθνικού Εισοδήματος και των τιμών (Σημείο 15 της διοργανικής συμφωνίας της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού)

1. ΕΙΣΑΓΩΓΗ

Η διοργανική συμφωνία (ΔΟΣ) της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [1], όπως προσαρμόστηκε για τη διεύρυνση [2], περιέχει τον πίνακα των δημοσιονομικών προοπτικών για την ΕΕ-25 (Πίνακας 1α).

[1] ΕΕ C 172 της 18.6.1999, σ. 1.

[2] ΕΕ L 147 της 14.6.2003, σ. 31.

Στο σημείο 15 της διοργανικής συμφωνίας ορίζεται ότι η Επιτροπή προβαίνει κάθε χρόνο, πριν από την διαδικασία του προϋπολογισμού του οικονομικού έτους ν+1, στην τεχνική προσαρμογή των δημοσιονομικών προοπτικών σε συνάρτηση με την εξέλιξη του Ακαθάριστου Εθνικού Εισοδήματος (ΑΕΕ) της Ευρωπαϊκής Ένωσης και των τιμών.

Αντικείμενο της παρούσας ανακοίνωσης είναι να υποβληθεί στην αρμόδια για τον προϋπολογισμό αρχή το αποτέλεσμα αυτής της τεχνικής προσαρμογής (ΕΕ-25) για το οικονομικό έτος 2005.

2. ΛΕΠΤΟΜΕΡΕΙΕΣ ΠΡΟΣΑΡΜΟΓΗΣ ΤΟΥ ΠΙΝΑΚΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ (ΠΙΝΑΚΕΣ 1-3)

Στον Πίνακα 1 εμφανίζονται οι δημοσιονομικές προοπτικές για την ΕΕ-25 σε τιμές του 2005.

Στον Πίνακα 2 εμφανίζονται οι δημοσιονομικές προοπτικές για την ΕΕ-25 σε τιμές του 2005, συμπεριλαμβανομένων των δημοσιονομικών συνεπειών της πολιτικής διευθέτησης του ζητήματος της Κύπρου.

Ο Πίνακας 3 παρουσιάζει τις οικονομικές παραμέτρους που χρησιμοποιήθηκαν για την εν λόγω τεχνική προσαρμογή. Οι παράμετροι αυτοί βασίστηκαν στα στοιχεία που εξέδωσε η Eurostat και στις πλέον πρόσφατες προβλέψεις που πραγματοποίησε η Επιτροπή σε συνεργασία με τους εθνικούς εμπειρογνώμονες (προβλέψεις προϋπολογισμού, φθινόπωρο 2003). Τα εν λόγω στοιχεία και προβλέψεις βασίζονται στο ευρωπαϊκό σύστημα εθνικών και περιφερειακών λογαριασμών της Κοινότητας που αναθεωρήθηκε το 1995 (ΕΣΟΛ 95).

2.1. Προσαρμογή των ανωτάτων ορίων δαπανών ανά τομέα

Η προσαρμογή υπολογίζεται με την εφαρμογή των ακόλουθων αποπληθωριστών στον πίνακα των δημοσιονομικών προοπτικών (σε τιμές του 1999) :

- Ενός συνολικού αποπληθωριστή ύψους 12,62% που καλύπτει την περίοδο 2000-2005 για το ανώτατο όριο του τομέα 1 και, στο πλαίσιο του τομέα 2, για το ποσό "Διαρθρωτικά ταμεία", βάσει του σημείου 15 της ΔΟΣ (κατ'αποκοπή συντελεστής 2% ετησίως).

- Του αποπληθωριστή ΑΕΕ σε ευρώ για την περίοδο 2000-2005, δηλαδή 11,28% επί των άλλων ανώτατων ορίων (πραγματικός αποπληθωριστής).

Σύμφωνα με το σημείο 23 (α) της διοργανικής συμφωνίας της 6ης Μαΐου 1999, το νομισματικό αποθεματικό καταργήθηκε από το 2003 και εξής.

Για να εξασφαλιστεί η συνέπεια με τις χορηγήσεις του Ταμείου Συνοχής για τα δέκα νέα κράτη μέλη οι οποίες ορίστηκαν στις συνθήκες προσχώρησης, το συνολικό ποσό για το Ταμείο Συνοχής σε τιμές 2005 στρογγυλοποιήθηκε προς την ανώτερη μονάδα.

Όσον αφορά τις πληρωμές, η προσαρμογή στηρίζεται στις εκτιμήσεις των ποσών σε πιστώσεις πληρωμών, οι οποίες έγιναν για κάθε τομέα δαπανών κατά την κατάρτιση του πίνακα δημοσιονομικών προοπτικών σε τιμές 1999. Στον επόμενο πίνακα παρουσιάζεται λεπτομερώς ο τρόπος υπολογισμού:

>ΘΕΣΗ ΠIΝΑΚΑ>

Οι πιστώσεις πληρωμών για τα δέκα νέα κράτη μέλη -των οποίων η προσχώρηση θα γίνει την 1η Μαΐου 2004- προστέθηκαν στις πιστώσεις πληρωμών για τα τρέχοντα κράτη μέλη σε τιμές 1999 και για κάθε υποκατηγορία του ανωτέρω πίνακα. Τα υποσύνολα σε τιμές 1999 προσαρμόστηκαν στη συνέχεια σε τιμές 2005 σύμφωνα με τον αντίστοιχο αποπληθωριστή: ο τομέας 1 και το μέρος του τομέα 2 που αφορά τα Διαρθρωτικά Ταμεία προσαρμόστηκαν με συνολικό αποπληθωριστή ύψους 12,62%, ενώ οι άλλοι τομείς ή δαπάνες προσαρμόστηκαν με συνολικό αποπληθωριστή ύψους 11,28%.

2.2. Κύρια αποτελέσματα της τεχνικής προσαρμογής των δημοσιονομικών προοπτικών για το 2005 (EΕ-25)

Το συνολικό ανώτατο όριο των πιστώσεων ανάληψης υποχρεώσεων για το 2005, ανέρχεται σε 119.419 εκατ. ευρώ, ποσό το οποίο αντιπροσωπεύει το 1,14% του ΑΕE.

Το αντίστοιχο συνολικό ανώτατο όριο των αναγκαίων πιστώσεων πληρωμών ανέρχεται σε 114.060 εκατ. ευρώ, δηλαδή περίπου στο 1,09% του ΑΕE, γεγονός που αφήνει, με βάση τις τρέχουσες οικονομικές προβλέψεις, περιθώριο κάτω από το ανώτατο όριο των ιδίων πόρων ανερχόμενο σε 15.732 εκατ. ευρώ (0,15% του ΑΕΕ της ΕΕ-25).

Όσον αφορά τα οικονομικά έτη 2001, 2002, 2003 και 2004, το ποσό του περιθωρίου προσαρμόστηκε σε σχέση με τις προηγούμενες τεχνικές προσαρμογές με βάση τις τελευταίες εκτιμήσεις του ΑΕΕ προκειμένου να καταστούν εφικτές οι συγκρίσεις για πολλά έτη. Ωστόσο, τα ανώτατα όρια όσον αφορά τις αναλήψεις υποχρεώσεων και τις πληρωμές, όπως διαμορφώθηκαν μετά τις προσαρμογές, παραμένουν αμετάβλητα.

2.3. Οι δημοσιονομικές προοπτικές προσαρμοσμένες σε τιμές 2005 συμπεριλαμβανομένων των δημοσιονομικών συνεπειών της πολιτικής διευθέτησης του ζητήματος της Κύπρου

Ο Πίνακας 2 παρουσιάζει το δημοσιονομικό πλαίσιο για την ΕΕ-25 προσαρμοσμένο σε τιμές 2005 συμπεριλαμβανομένων των δημοσιονομικών συνεπειών της πολιτικής διευθέτησης του ζητήματος της Κύπρου.

Ο πίνακας αυτός προσαρμόστηκε κατά τον ίδιο τρόπο με τον πίνακα 1 και θα εφαρμοστεί στην περίπτωση προσχώρησης της ενωμένης Κύπρου στην Ευρωπαϊκή Ένωση την 1η Μαΐου 2004.

3. ΑΛΛΑ ΣΤΟΙΧΕΙΑ ΠΟΥ ΣΥΝΔΕΟΝΤΑΙ ΜΕ ΤΗΝ ΤΕΧΝΙΚΗ ΠΡΟΣΑΡΜΟΓΗ

3.1. Η γεωργική κατευθυντήρια γραμμή

Η γεωργική κατευθυντήρια γραμμή υπολογίστηκε σύμφωνα με τις διατάξεις του άρθρου 3 του νέου κανονισμού του Συμβουλίου σχετικά με τη δημοσιονομική πειθαρχία [3] (βλ. Πίνακα 4).

[3] ΕΕ L 244, 29.9.2000, σ.27. Κανονισμός αριθ. 2040/2000 του Συμβουλίου της 26ης Σεπτεμβρίου 2000.

Τα ποσά όσον αφορά τις εισφορές ζάχαρης και ισογλυκόζης, τις επιστροφές επισιτιστικής βοήθειας και τις επιστροφές ζάχαρης ΑΚΕ βασίζονται σ' αυτό το στάδιο στις προβλέψεις του προϋπολογισμού 2005. Σύμφωνα με τον κανονισμό σχετικά με τη δημοσιονομική πειθαρχία, το οριστικό επίπεδο της κατευθυντήριας γραμμής - όσον αφορά αυτά τα ειδικά στοιχεία - θα καθορισθεί κατά την παρουσίαση του Προσχεδίου Προϋπολογισμού για το 2005.

Το ποσό της Γεωργικής Κατευθυντήριας Γραμμής καθορίζεται προσωρινά σε 55.545 εκατ. ευρώ [4] για το 2005.

[4] Αυτό αφήνει περιθώριο 3856 εκατ. σε σχέση με το σύνολο των δαπανών οι οποίες, σύμφωνα με τον κανονισμό που αφορά τη δημοσιονομική πειθαρχία, περιλαμβάνονται στην κατευθυντήρια γραμμή (τομέας 1 δαπάνες "Γεωργία" της προενταξιακής ενίσχυσης του τομέα 7, ήτοι 250 εκατ. ευρώ προβλέπονται για τη Βουλγαρία και τη Ρουμανία το 2005).

3.2. Τομέας 5 (διοίκηση)

Όσον αφορά τον τομέα 5, σε μία παραπομπή στον πίνακα των δημοσιονομικών προοπτικών διευκρινίζεται ότι οι συνταξιοδοτικές δαπάνες που περιλαμβάνονται στο ανώτατο όριο του εν λόγω τομέα πρέπει να υπολογίζονται καθαρές από τις συνεισφορές του προσωπικού στο συνταξιοδοτικό καθεστώς μέχρι το πολύ 1.100 εκατ. ευρώ σε τιμές 1999, για την περίοδο 2000-2006. Όπως επισημαίνεται στην ανακοίνωση της Επιτροπής σχετικά με την τεχνική προσαρμογή για το 2000 [5], "η διάταξη αυτή πρέπει να ερμηνευθεί ως επιβάλλουσα διπλό όριο στα ποσά που προέρχονται από μείωση δαπανών συντάξεων για την εφαρμογή του ανωτάτου ορίου αυτού του τομέα":

[5] SEC(1999)847 τελικό, παράγραφος 6.

- Κάθε χρόνο το ποσό αυτό δεν μπορεί να υπερβαίνει τις συνεισφορές που είναι εγγεγραμμένες στα έσοδα του προϋπολογισμού.

- Το σύνολο των μειώσεων αυτών κατά την περίοδο 2000-2006 δεν μπορεί να υπερβεί τα 1.100 εκατ. ευρώ σε τιμές 1999, ήτοι 157 εκατομμύρια κατά ετήσιο μέσο όρο (175 εκατομμύρια σε τιμές 2005).

Δεδομένου ότι οι διοικητικές δαπάνες γενικώς επαναλαμβάνονται, και για να αποφευχθεί η χρησιμοποίηση στην αρχή της χρονικής περιόδου περιθωρίου το οποίο δεν θα είναι πλέον συνολικά διαθέσιμο αργότερα, θα πρέπει να λαμβάνεται υπόψη κάθε χρόνο το χαμηλότερο όριο, ήτοι για το 2005 το ανώτατο ποσό των 175 εκατομμυρίων σε τρέχουσες τιμές.

3.3. Πράξεις εκτός προϋπολογισμού

Στο σημείο 10, εδάφιο 5, της ΔΟΣ προβλέπεται ότι οι πληροφορίες σχετικά με πράξεις που δεν περιλαμβάνονται στον γενικό προϋπολογισμό, καθώς και η προβλεπόμενη εξέλιξη των διαφόρων κατηγοριών ιδίων πόρων της Κοινότητας παρουσιάζονται ενδεικτικά σε χωριστούς πίνακες και αποτελούν αντικείμενο ετήσιας ενημέρωσης κατά την τεχνική προσαρμογή των δημοσιονομικών προοπτικών.

Στους συνημμένους πίνακες 5.1 έως 5. 2 περιλαμβάνονται αυτές οι ενημερωμένες πληροφορίες βάσει των πλέον πρόσφατων διαθέσιμων εκτιμήσεων. Οι εν λόγω πληροφορίες αφορούν αντίστοιχα το ΕΤΑ και τη δομή των ιδίων πόρων.

ΠΑΡΑΡΤΗΜΑ

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>